DROOM VAN 'N ENGEL
Onderwerp: DROOM VAN 'N ENGEL Thu Aug 12, 2010 1:16 pm
Elaine Thomas se droom is om eendag 'n volwaardige verpleegster te word. Sy het egter as gevolg van omstandighede skool verlaat op die ouderdom van 16.
Om hierdie rede kon sy nie direk aansoek doen om verpleegkunde te gaan studeer nie. Gedryf deur haar passie vir mense en die behoefte om mense te versorg en te help, het sy ingeskryf vir 'n tuisversorgingskursus en dit suksesvol in 2008 voltooi.
Elaine gaan toe verder en bied haar dienste gratis aan vir die versorging van verswakte bejaardes by Uncle Ben's Den, 'n skuiling vir 140 bejaardes in Hermanstad. Hier leef sy haar passie vir die versorging van mense uit deur 'n klein kliniek te bedryf.
In haar daaglikse omswerwinge en versorging van hierdie bejaardes sien sy dat daar 'n enorme behoefte is aan iemand wat spesialiseer in wondversorging. Baie van die bedlêende bejaardes het erge bedsere en ander wonde opgedoen wat hulle nie self kan versorg nie. Gevolglik word die wonde septies.
Elaine besluit daar en dan om aansoek te doen vir 'n wondversorgingskursus om eerstens haar vaardighede uit te brei en ook 'n groter diens aan haar gemeenskap te kan lewer.
Daar het egter 'n groot struikelblok op haar gewag. Die koste van die wondversorgingskursus van R24 000 was totaal buite haar bereik.
Helpende Hand het hiervan te hore gekom en dadelik besluit om Elaine te ondersteun in die verwesenliking van haar droom. 'n Beursfonds is gevolglik gestig ten einde Elaine in staat te stel om die kursus te doen. Helpende Hand het die deposito betaal sodat sy kan registreer en sal nou maandeliks die koste van die kursus uit hierdie beursfonds betaal.
Getrou aan Helpende Hand se visie van "opheffing deur opleiding" gaan minderbevoorregte bejaardes se wonde voortaan gratis versorg word. Met die opleiding van Elaine hoop Helpende Hand dat bedlêende bejaardes soos tannie Sarie, oor wie ons verder in hierdie uitgawe berig, toegang gaan hê tot wondversorging.